Eskom-geldman, verskaffer vas weens R34 m. se ‘bedrog’ | Netwerk24
Deur Jana Marx 09 November 2019 09:59
’n Voormalige Eskom-hoë en ’n verskaffer staan tereg op bedrog van sowat R34 miljoen.
Barnard Moraka (45) en Victor Tshabalala (49) het Dinsdag in die gespesialiseerde handelshof in Palm Ridge, Gauteng, verskyn nadat die Valke se gespesialiseerde handelsmisdaadeenheid in Johannesburg hulle in Oktober vasgetrek het, sê kapt. Ndivhuwo Mulamu, Valke-woordvoerder.
Hulle is elk op R20 000 borgtog vrygelaat en die saak is tot 21 November uitgestel.
Tshabalala, die eienaar van Megra Transport Closed Corporation, word daarvan beskuldig dat hy tussen Januarie 2016 en Oktober 2018 met Moraka, ’n voormalige finansiële uitvoerende beampte van Eskom, saamgesweer het deur Eskom uit R34 miljoen te bedrieg.
Die twee het glo bedrieglike fakture geskep en uitgereik vir dienste wat Megra Transport, ’n vervoerder van steenkool, aan ’n steenkoolmyn in Bronkhorstspruit gelewer het.
Maar Megra Transport het glo nooit eens ’n kontrak by dié myn gehad nie.
Die fakture van R34 miljoen is betaal.
Meer oor: Bedrog | Hof | Eskom | Steenkool